Vzorkovník farieb RAL

Vzorkovník farieb RAL je štandard pre stupnicu farebných odtieňov, ktoré sa používajú hlavne v architektúre, priemyselnej výrobe interiérových a exteriérových náterov a stavebníctve vo všeobecnosti ako aj v doprave a výrobe nábytku. Označenie RAL pochádza z nemeckého "ReichsAusschuss für Lieferbedingungen" (Ríšsky výbor pre dodacie podmienky). Vzorkovníky RAL oficiálne spravuje nezisková organizácia "RAL gGmbH", ktorá je súčasťou "Inštitútu RAL". Účelom vzorkovníka je možnosť porovnať a následne získať presne rovnaký odtieň farby. Od roku 2013 sú vzorkovníky (ako produkty "RAL gGmbH") chránené hologramom aby sa zabránilo výrobe neautorizovaných kópií. RAL nemá oficiálne HTML ekvivalenty farieb. Ponúka však kolorimetrický softvér na zisťovanie farby a generovanie RAL farby. RAL je používaný najmä v Európe (pozri aj iné vzorkovníky). 
História.
Od roku 1927 boli odtiene postupne štandardizované "Nemeckým inštitútom pre kvalitu a označovanie tovarov" ("Deutsches Institut für Guetesicherung und Kennzeichnung"). Najprv bolo definovaných iba 40 farieb pod názvom RAL 840, v tridsiatych rokoch sa označenie RAL farby zmenilo na štyri číslice. Tento systém značenia sa používa dodnes ako RAL 840 R (revidovaný). Po dvoch revíziách v roku 1953 a v roku 1961 bol systém uvedený ako RAL 840-HR (normálne / (polo) matné farby) a teraz je skrátene označovaný ako Classic. V šesťdesiatych rokoch pribudlo okrem prekladu názvov farieb (do angličtiny, francúzštiny, španielčiny, taliančiny a holandčiny) aj pomocné redundantné značenie, ktoré malo zabrániť omylu (prešmyčke) v označení farby číslo. V osemdesiatych rokoch minulého storočia bol predstavený vzorkovník lesklých (nemecky "glänzende") farieb RAL 841-GL, v roku 1993 bol pridaný RAL Design, neskôr ešte RAL Effect a RAL Plastics.
Vzorkovník farieb.
RAL Classic (RAL 840-HR).
RAL Classic obsahuje 213 odtieňov, vrátane kovových (metalických), používaných predovšetkým v priemyselnej výrobe. Z tohto vzorkovníka vychádzala aj česko-slovenská, neskôr len česká norma (ČSN) pre "Označovanie a hodnotenie farebných odtieňov náterov" STN 67 3067 z roku 1972, ktorá však bola zrušená na Slovensku (bola len v češtine a čísla ČSN nezodpovedali číslam RAL) v roku 1995 (v Česku zrušená až 2012). Napriek tomu slovenskí a českí výrobcovia náterových hmôt používajú obidve tieto normy (RAL aj ČSN) alebo vzorkovníky z nich odvodené.
Farby v tejto tabuľke sú farby zoradené podľa RAL čísla a sú tak rozdelené do skupín podľa charakteristickej farby: žltá a béžová (začína 1000), oranžová (2000), červená (3000), fialová (4000), modrá (5000), zelená (6000), šedá (7000), hnedá (8000), biela a čierna (9000). Tabuľka sa však dá zoradiť aj podľa ostatných stĺpcov. Farba v stĺpci "Približná vzorka (HTML)" zodpovedá farbe RAL len približne a je kompromisom medzi "pravou" farbou RAL a farbou zobraziteľnou na internet zo zoznamu (HTML) farieb.
Typické použitie farieb (v Nemecku a Česku).
Už nepoužívané farby (nie sú v tabuľke): RAL 4000, RAL 7018, RAL 7027, RAL 7028, RAL 8020
RAL Design (Systém).
RAL Design obsahuje 1625 odtieňov určených predovšetkým pre presný výber pri návrhu interiérov.
RAL Effect.
RAL Effect tvorí 420 plných a 70 metalických odtieňov pre vodou riediteľné farby.
RAL Plastics.
Farby plastov rozdelené do skupín P1 a P2.